Papersnake/gushiwen huggingface dataset:
二砚窝歌
叶燕（清代）

荥阳老死埋双砚，蚀尽土花色不变。讲堂卜筑忽吐奇，珍重题名世争羡。

渊源近溯幻江村，三绝风流承一线。平生结邻万石君，虢州割得东坑片。

当年西署供酸磨，风霜驱作云霞缦。后来一麾天南陲，犹胜司户台州窜。

簿书无事鞭朴间，千兔饱霜逐飞电。归携石叟伴征桡，卧看烟岚出晴案。

可怜词场竟疏阔，百年远受祝融谴。灵物终须鬼神护，留作云仍香一瓣。

萧条异代复异族，什袭堂中同纪甗。何况骨肉一气通，余烬拾来归箧衍。

摩挲作歌志终始，改辟新规还旧观。润沾亭畔半生泽，光映阁中二老面。

自是伯孙述祖德，岂比彦猷招客玩。我尝落帆造其窝，俯仰拂拭发长叹。

人生学业相砥磨，正在接续凄凉见。草生书带昔葳蕤，云起墨池今华绚。

荥阳遥矣高州迩，二砚窝中一以贯。
入竹西道院
葛绍体（宋代）

双桧老虬干，万竹苍龙枝。
道院傍西筑，书窗下南帷。
笑谈清灯晕，坐起白麈挥。
天低月初挂，河澹星欲垂。
醉生笔砚妍，卧筹民勿规。
蟋蟀唤乡梦，莎鸡引秋思。
客身休自疑，古人以为期。
九日冒雨过敬亭夜宿话旧
敦敏（清代）

登高愁负东园约，骑马何辞泥泞前。酒榼话残挑烛夜，竹廊风响对床眠。

小窗雁冷三更雨，短菊秋荒一径烟。犹忆题诗鹤岭上，苔封藓蚀十三年。
次龙东平赵益三首·塔亭
陈著（宋代）

野迥山空风撼铎，孤坟寂寂春光薄。
谁问布袋事有无，水自东流日西落。
怀素秋风帖赞
岳珂（宋代）

憭栗之秋，骚人所悲。
彼僧何为，乃写以辞。
绝艺出尘，亦寄焉耳。
云烟苍茫，在此幅纸。
临董文敏傲北苑秋山二首 其二
沈梧（清代）

松风万壑东西寺，清磬疏钟隐暮烟。满眼白云遮不断，有人翘望故乡关。
长相思（寄远）
刘克庄（宋代）

朝有时。暮有时。潮水犹知日两回。人生长别离。

来有时。去有时。燕子犹知社后归。君行无定期。
寄张仲符时得乌石冈地二首
裘万顷（宋代）

今人那似古人贤，一锸随身日醉眠。
此老有灵应笑我，区区常费买山钱。
再赋五杂俎 四首 其一
范成大（宋代）

五杂俎，绶若若。往复来，大车铎。不得已，去丘壑。
次韵东坡四时词
李纲（宋代）

玉栏花发惟愁落，风捲柳绵穿绣幕。绕池烟草碧成茵，夹竹露绣红破萼。

美人半醉软香肌，不语凭栏知恨谁。莫把春愁自销损，且唱樽前金缕衣。
桃花寺石台
戴表元（宋代）

台前藤藓碧交加，台下清流直又斜。
待得丹成知几日，春风随分野桃花。
冬至祀坟
韩琦（宋代）

至日郊原拥节旄，先茔躬得奉牲醪。霜威压野寒方重，山色凌虚气自高。

衣锦不来夸富贵，报亲惟切念劬劳。连村父老欢相迓，因劝勤耕候土膏。
送史应之给事使汴 其一
余继登（明代）

暂辍明光草，遥分大国桐。双旌来日下，四牡向天中。

宝剑含秋水，金函耀彩虹。梁园如有赋，枚叔未为工。
广胜寺
王说（宋代）

山亭十里见纤微，暂出红尘已息机。次第一行寒雁去，浅深千息乱霞飞。

青山不断何年有，流水无穷底处归。自古兴亡安足问，世间人事转头非。
观灯口号十首 其十
姜夔（宋代）

正好嬉游天作魔，翠裙无奈雨沾何。御街暗里无灯火，处处但闻楼上歌。
敬和万马图
程通（明代）

高蹄骏马万为群，异色殊形赋与恩。功著丹青身外事，毛殷汗血晕边存。

草堤折队疑星散，沙道成行若电奔。想是平胡多效力，图形千古照乾坤。
谢养源惠茶兼陪士特清啜
李处权（宋代）

仰止先生道不穷，爱茶直似玉川翁。
灵芽动是连城价，妙手才争一水功。
贱子诗书元未饱，愁肠藜苋岂宜蒙。
高斋罢酒陪清啜，归御泠然两腋风。
狼岭樵歌
张一旸（明代）

崔嵬山径险，白云时往来。对奕人何在，担薪客自猜。

惊猿岩谷隐，畏虎和歌回。日暮归来晚，孤城漏未催。
下横山，滩头望金华山四首
杨万里（宋代）

篙师只管信船流，不作前滩水石谋。
却被惊湍漩三转，倒将船尾作船头。
孤山后写望
葛天民（宋代）

凭高每叹昔人非，空有群峰碍落晖。
大雅风流谁举似，长安秋落又衰微。
寒花负红开犹懒，幽鸟忘机趁不飞。
来往半生堪记处，西村灯火夜船归。
次韵王驹父
赵蕃（宋代）

谁欤觅我更贻诗，欲报翻惭思苦迟。
自古结交真有道，可能随俗似凡儿。
功名有命宁须此，贫贱从吾欲怨谁。
我亦与君俱白发，世间冷暖要当知。
浮邱景紫烟楼
邹可张（明代）

巀嶪山楼接上台，朱帘高傍紫烟开。丹梯百尺元无暑，玉舄双留不染苔。

刘鋹宫墙飞燕尽，任嚣雉堞野猿哀。何如胜地留仙迹，旷世频迎上客来。
过朝天岭
韦骧（宋代）

崔嵬陟尽复凌兢，暂舍银鞍杖策行。栈阁架空霄路近，栏干护险晓云平。

仰看翠壁层城峻，下瞰长江一带萦。自惜仙才难蜀道，始知难此不虚名。
无题 其四
陈肇兴（清代）

巫山云雨记曾迷，绣被鸳鸯两两栖。带上身衔双彩凤，枕边魂两五更鸡。

芭蕉剥后偏多雨，柳絮飞来半作泥。为告无郎心胆怯，出门休趁夜乌啼。
鼓吹铙歌十五首 其五 巫山高篇
何承天（南北朝）

巫山高。三峡峻。青壁千寻。深谷万仞。崇岩冠灵林冥冥。

山禽夜万。晨猿相和鸣。洪波迅澓。载折载停。凄凄商旅之客。

怀苦情。在昔阳九皇纲微。李氏窃命。宣武耀灵威。

蠢尔逆纵。复践乱机。王旅薄伐。传首来至京师。古之为国。

惟德是贵。力战而虐民。鲜不颠坠。矧乃叛戾。伊胡能遂。

咨尔巴子无放肆。
句
吴沆（宋代）

樵歌催日晚，村乐见年丰。
……雁阵横冲雾，酒军酣战风。
扶胥浴日
郑懋纬（明代）

孤亭临海涯，爽籁清炎暑。夜午浴红轮，隐隐千林曙。
九日登辟支岩过丁元晖给事墓及仲弟新阡二首
刘克庄（宋代）

历历向时游览处，重来年已迫桑榆。
大衾尚欲同林下，华表安知忽路隅。
自古曾悲摘瓜蔓，即今不共插茱萸。
人生患不高年尔，到得年高万感俱。
卜算子·尊前一曲歌
杜安世（宋代）

尊前一曲歌。歌里千重意，才欲歌时泪已流，恨应更、多于泪。
歌问缘何事。不语如痴醉。我亦情多不忍闻，怕和我、成憔悴。
和子瞻次韵陶渊明停云诗
苏辙（宋代）

云跨南溟，南北一雨。
瞻望匪遥，槛穽斯阻。
梦往从之，引手相抚。
笑言未半，舍我不伫。
七星岩
叶南仲（宋代）

斗峰遥认旧嵩台，为劝耕农特地来。
短李高名光翠壁，伪刘真地没苍苔。
洞天日永风埃静，岩窦云收霁色开。
好景最宜供宴赏，操觚欲赋愧非才。
和履中学士上元有作 其三
彭汝砺（宋代）

市废商廛野废耕，通宵笑傲乐升平。楼前乐奏九成曲，楼下人呼万岁声。
海淀李戚畹园四首 其二
袁中道（明代）

沉绿殷红醉晓晖，入林花雨润罗衣。盘云只觉山无蒂，喷雪还罗水有机。

遂与江湖争浩淼，可怜原隰总芳菲。何妨携襆同栖宿，烟月留人讵忍归。
水龙吟
秦观（宋代）

琐窗睡起门重闭，无奈杨花轻薄。水沈烟冷，琵琶尘掩，懒亲弦索。檀板歌莺，霓裳舞燕，当年娱乐。望天涯、万叠关山，烟草连天，远凭高阁。

闲把菱花自照，笑春山、为谁涂抹。几时待得，信传青鸟，桥通鸟鹊。梦后余情，愁边剩思，引杯孤酌。正黯然、对景销魂，墙外一声谯角。
示化士
释慧远（宋代）

身如椰子胆如天，喝道来参栗棘禅。
按下云头轻领过，口皮元只在唇边。
怀竹垞维扬
周筼（明代）

作客惟君近，江都五日程。开春难接面，望远独含情。

绿蚁浮杯溢，红椒映烛明。不知东阁外，梅蕊几枝荣。
邓学士慎思挽词
张耒（宋代）

清苦吟诗客，癯羸嗜学身。
诗书不得力，鬼物定欺人。
类物传遗学，经书植妙因。
九原谁与友，千载葬鱼臣。
滕达道挽词二首 其二
苏轼（宋代）

云梦连江雨，樊山落木秋。公方占贾鵩，我正买龚牛。

共有江湖占，俱怀畎亩忧。荆溪欲归老，浮玉偶同游。

肮脏仪刑在，惊呼岁月遒。回头杂歌哭，挽语不成讴。
过土笕冈
杨万里（宋代）

木落初宜菜，亭荒不复茅。
牛分叉路口，鹳立秃松梢。
秋热方升日，朝凉更迥郊。
襄年走尘鞅，何计返云巢。
临江仙（九之九）
邓肃（宋代）

楼北楼南青不断，晴空总是春容。先来无处问郎踪。那堪风不定，雨尽一窗红。

初恨水中徒捉月，而今水月俱空。谩将雨意伴云浓。临风千点泪，不到浙江东。
阐提歌
释梵琮（宋代）

无住著，老禅魔。
欢喜少，恶性多。
三毒花中结苦果，蒺蔾园里养三窠。
说调普贤卖白象，呼唤儿童填黄河。
戏弄南山老虎，踏翻北海沧波。
洗尽佛祖冤，法战罢干戈。
五千文字拭抹布，一会灵山粪扫箩。
谩将无义语，唱起阐提歌。
调古不堪听，声极透岩阿。
能妙转，绝扪摩。
六用机中抽线，电光影里攛梭。
织成无缝袄，绣出没底靴。
三台舞罢呵呵笑，笑倒多年黑老婆。
马将军杨恭人寿诗
成鹫（清代）

生子当如马伏波，天南铜柱高嵯峨。文章迈伦功盖世，显扬事业应如何。

古来将相多崛起，风云应运良有以。山川岳渎钟瑰奇，城则陶城水文水。

水清蚌腹珠夜光，男儿七尺眉最良。中原射策推第一，云州建节鹰初扬。

此身许国还将母，征衣取作斑衣舞。当宁论功及所生，黄麻墨敕传天语。

天语煌煌出綍纶，华堂画锦何缤纷。兰孙高折一枝桂，雏凤还生五色文。

东南多垒须仁将，我公久贮苍生望。棨戟遥临瘴海边，瞻云陟屺增惆怅。

临行受命曾书绅，忠孝大义何谆谆。矢心矢志报明主，孺慕难忘白发人。

人生有子万事足，含饴弄孙增百福。孟母宅边佳气多，南人岭外欢声祝。

棘门有客曳长裾，将军知我狂接舆。高歌一曲望风拜，礼虽不足心有馀。

殷勤报语登坛客，云台为尔虚前席。翟茀不来长倚门，翘首云鹏振双翼。
夏日雨中与客饮朱别驾宅
顾璘（明代）

閒馆投壶白昼长，桤林鸣雨送飞觞。千山湿翠云垂地，万壑平流水映堂。

尘世几回逢酩酊，瘴乡三伏遂清凉。休辞枥马喧东道，爱对庭中短烛光。
题马麟亭台图卷
赵构（宋代）

后院深沉景物幽，奇花名卉弄春柔。翠华经岁无游幸，多少亭台废不修。
重游雁山分得六题·五老峰
薛嵎（宋代）

岩前看不足，化此石为身。
忆昔白头者，於中第几人。
相逢应失笑，久立岂迷津。
勿厌薜萝密，痴容免俗嗔。
江上独坐
李之仪（宋代）

春至犹飘雪，江寒未有鱼。无人慰青眼，尽日对红炉。

瑟瑟窗频响，愔愔鸟强呼。潸然不自觉，岂待到穷途。
称居赠永夫
徐夔（清代）

吾友永夫古狷者，不义予之弗受也。十年卧病时掩关，户外纷纷看野马。

当年侧身五坞山，予亦结庐山之下。己畦先生盛生徒，摈斥伪体亲《风》《雅》。

时予年才十六七，不克升堂听《諴夏》。韩门磊落多奇才，镠铁银镂尽炉冶。

永夫之诗比昌谷，永夫之穷过东野。先生曰吁子来前，有粟可分馆可假。

朱门时亦馈梁肉，掉头不应如聋哑。龙蛇道厄先生殂，侯芭有泪时倾泻。

几年漂泊东西游，到处逢人皆窃骂。尔我重订云龙交，岁惟作噩月当且。

新知落落无几人，略如陶谢结白社。䱐溪沈子笔最奇，手掣神光仡𧮳閜。

葑田吴郎多态度，婀娜欲弄河间姹。永夫出语必惊人，镂胁穿心慎挥洒。

自郐以下皆无讥，儿子纷纷鄙纨裤。一日对我频绉眉，邻家老妇颜如赭。

惟鹊有巢鸠居之，依旧淹留无片瓦。入门家徒四壁立，短衣往往不掩踝。

孺子黑廋弟冻皴，新诗盈帙欣可把。近来又复学古澹，刻玉作钩改作銙。

嘱我试作《移居诗》，万壑冰壶杂土苴。永夫，永夫！叙君生平有如此，呜呼吾意其谁写！
送高推官
陈师道（宋代）

先生钟旧德，大府冠群能。过手无难事，逢人有异称。

荐贤馀一鹗，夙记契千灯。看挽秦梁缆，头头数不胜。
早发潼关
吴融（唐代）

天边月初落，马上梦犹残。关树苍苍晓，玉阶澹澹寒。

宦游终自苦，身世静堪观。争似山中隐，和云枕碧湍。
江边竹枝词（七首）
王逢（元代）

潮落蟆山连狗沙，黄泥鞋浦趁江斜。
阿侬十指年娇小，曾比个中春荻芽。
得狸奴
陈郁（宋代）

穿鱼新聘一衔蝉，人说狸花量直钱。
旧日畜来多不捕，于今得此始安眼。
牡丹影晨嬉成画，薄荷香中醉欲颠。
却是能知在从息，有声堪恨复堪怜。
出门四章送伯兄之扬州 其二
程襄龙（清代）

出门出门忆前年，麻衣渍泪泣慈萱。无母之儿有父怜，吞声再拜别膝前。

丁宁群季扶华颠，长祝老椿岁八千。痛绝乔柯又摧折，今日辞家墓门别。
书任生案
嵩山女（唐代）

我本籍上清，谪居游五岳。以君无俗累，来劝神仙学。

葛洪还有妇，王母亦有夫。神仙尽灵匹，君意合何如。
林和叔山园九咏·安坻
姜特立（宋代）

规创仙舟傍水涯，搜名揭榜号安坻。
于今措足如平地，无复风波十二时。
满庭芳
沈蔚（宋代）

柳与堤回，桥随波转，望中如在蓬莱。水禽高下，烟雾敛还开。认是仙翁住处，都不见、一点尘埃。壶天晚，清寒带雪，光景自徘徊。

高才。廊庙手，当年平步，直到尧阶。况今朝调鼎，尤待盐梅。只恐身闲不久，难留恋、花月楼台。看新岁，春风且送，五马过江来。
柬柯东墅长子娶妇
王慎中（明代）

生男有室更何求，人序相催易白头。尚子男婚如已毕，相携可入名山游。
留金陵送毕功大州判归 其四
朱升（宋代）

劳佚人生各有宜，扶桑汲汲有崦嵫。毕公今日还山喜，似我当初得举时。
题竹
陈绎（宋代）

丛篁不盈尺，叶叶生秋风。凤凰何时来，食实巢其中。
送屈突司马充安西书记
钱起（唐代）

制胜三军劲，澄清万里馀。星飞庞统骥，箭发鲁连书。

海月低云旆，江霞入锦车。遥知太阿剑，计日斩鲸鱼。
次韵朱德裕见赠时予病初起
周孚（宋代）

盖世功名黍一炊，惊心岁月毂双驰。五浆先馈那须尔，二竖相凌少避之。

种种鬓毛吾欲老，翩翩书札子能奇。黄花无语秋将暮，莫惜玄谈与解颐。
同观察使张公仲方大和元年夏祷雨归至圣泉寺作
李敬彝（唐代）

雨随青嶂合，云拂画旗来。
和子云白莲
张孝祥（宋代）

仙人玉步摇，佛子白练衣。新妆水底明，素手风中挥。

盈盈夜露光，滟滟秋江肥。寒月分好色，朝霞借馀辉。

遥闻功德水，尽洗幻化非。惟此妙花幢，坐受诸天围。

乡来孤山游，末觉所见稀。零落塞草边，相逢故依依。

结实须及早，要令饱霜威。采剥登君盘，勿嫌此么微。
百年歌
陆机（魏晋）

五十时。荷旄仗节镇邦家。
鼓钟嘈囋赵女歌。罗衣綷粲金翠华。
言笑雅舞相经过。清酒将炙奈乐何。
酒将炙奈乐何。
送彦珍
王安石（宋代）

挟策穷乡满鬓丝，陂田荒尽岂尝窥。
未应谷口终身隐，正合菑川举国推。
握手百忧空往事，还家一笑即芳时。
柘冈定有辛夷发，亦见东风使我知。
二疏
佚名（宋代）

贤者多财应损智，愚而殖货易生嗔。
二疏教子无他祝，愿向先畴加苦辛。
金陵杂兴二百首
苏泂（宋代）

陶山松柏已成阴，地阔天高不可寻。
二十年中儿又女，人间独自有伤心。
送沙斗初渡江
吴泰来（清代）

经年离别楚天遥，重向河梁折柳条。八月凉风吹早雁，一江秋雨送寒潮。

西津云树帆初落，南部烟花恨未消。想到芜城怀古地，愁人无那广陵箫。
蝶恋花 西湖感旧
叶森（元代）

小院闲春愁几许。目断行云，醉忆曾游处。寂寞而今芳草路。年年绿遍清明雨。花影重帘斜日暮。酒冷香温，幽恨无人顾。一阵东风吹柳絮。
和紫虚丹房二十首 其十五
程通（明代）

清若冰兮直若弦，行须方正智须圆。寸心向日终殚赤，两鬓成须不再玄。

挟策每怀为世用，遗经还自得家传。材官谁似扬雄者，独步河东赋一篇。
仁宗皇帝挽诗十首
文同（宋代）

政殿咨丞弼，经筵引俊髦。
未尝耽逸乐，终是过焦劳。
归路三山远，遗台万古高。
小臣无分去，定拥堕髯号。
赠曾侍御佩
黄佐（明代）

豸绣当霄汉，君王召贾生。晴云消宿雨，佳气满行旌。

鼓棹南薰动，浩歌西月明。定应前席问，天下见澄清。
九歌·国殇
屈原（先秦）

操吴戈兮被犀甲，车错毂兮短兵接。
旌蔽日兮敌若云，矢交坠兮士争先。
凌余阵兮躐余行，左骖殪兮右刃伤。
霾两轮兮絷四马，援玉枹兮击鸣鼓。
天时怼兮威灵怒，严杀尽兮弃原野。(怼 一作：坠)
出不入兮往不反，平原忽兮路超远。
带长剑兮挟秦弓，首身离兮心不惩。
诚既勇兮又以武，终刚强兮不可凌。
身既死兮神以灵，子魂魄兮为鬼雄！(子魂魄兮 一作：魂魄毅兮)
与友人乞素馨花
唐秩（明代）

爱伴清香养此情，只因性懒却空庭。带长方绕纱窗草，水煖惟生石沼萍。

琴韵凄清春有恨，花魂寂寞酒难醒。名园雨罢风光好，应许诗狂乞素馨。
清溪道中二绝次陈子文韵 其二
张吉（明代）

下有粳稌上有麻，南风吹尽木绵花。新篘村酒家家熟，笑止游人憩小车。
自长宁阡过灵泉兄墓势黄经从隈支以归
魏了翁（宋代）

晨策犯层巅，危如峭壁缘。
溪明人在地，路绝马行天。
松倚露云立，稻依霜雨眠。
不知岁年晚，抚事亦悠然。
眼儿媚 过华湖
丁奉（明代）

芦苇萧萧奏轻，烟雨隔南洲。小航冒冷，孤帆披湿，一路吟讴。

闲人俨似天随子，幽兴五湖秋。相知只在，渡头渔叟，沙嘴眠鸥。
游京城西山三首 其三
王鏊（明代）

出郊风物两閒间，眼底江南顿觉还。金阙五云浮王气，玉亭千古识龙颜。

地除扬子应无水，天尽中原合有山。何事宋家三百载，只披图志望㠝岏。
雨蕉
汤显祖（明代）

东风吹展半廊青，数叶芭蕉未拟听。
记得楚江残雨后，背灯人语醉初醒。
金灯
卢溵（唐代）

疏茎秋拥翠，幽艳夕添红。有月长灯在，无烟烬火同。

香浓初受露，势庳不知风。应笑金台上，先随晓漏终。
壬辰1832春捧檄来澎随同周芸皋观察查办抚恤蒙赐书画联扇赋诗申谢 其二
沈长棻（清代）

持节风清识玉堂，惊涛直下海天苍。
望公如岁深饥渴，训士通经化莠良。
碑口昔曾传汉水，棠阴今更遍蛮疆。
私心盻切随车雨，好种襄堤百本桑。
送隐直归扶离
刘攽（宋代）

羁旅自无友，非因七不堪。逃空见人喜，失学向君惭。

贫病意不展，滞留情未甘。相从欲有问，空法本传南。
满江红（己未赓李制参直翁俾寿之词）
吴潜（宋代）

午枕神游，晓鸡唱、城关偷度。俄顷里、笋舆伊轧，征夫前路。路入江南天地阔，黄云翠浪千千亩。有皤翁、三五喜相迎，邻田父。

旋策杖，寻幽圃。旋挈＿，陈高俎。疑此身归去，朱陵丹府。布谷数声惊梦断，纱窗小阵梅黄雨。把人间、万事一般看，投芳醑。
吴资政挽词二首
梅尧臣（宋代）

峨峨陉土厚，自古葬贤人。
百尺不逢水，千年空闭春。
夜台埋琬琰，陇道刻骐驎。
西望缘缨泪，曾无幕府宾。
拟古 其十二
张九成（宋代）

已往不足念，未至复何忧。今辰天气佳，驾言聊出游。

欲识斜川时，佳处只在兹。穆王宴瑶池，翻为达者嗤。

钟子今亡矣，难与古人期。
喜迁莺·江亭年暮
吴文英（宋代）

江亭年暮。趁飞雁、又听，数声柔橹。蓝尾杯单，胶牙饧澹，重省旧时羁旅。雪舞野梅篱落，寒拥渔家门户。晚风峭，作初番花讯，春还知否。何处。围艳冶、红烛画堂，博簺良宵午。谁念行人，愁先芳草，轻送年华如羽。自剔短檠不睡，空索彩桃新句。便归好，料鹅黄，已染西池千缕。
宿柴城
陈师道（宋代）

卧埋尘叶走风烟，齿豁头童不记年。
起倒不供聊应俗，高低莫可只随缘。
冬冬鼓远三行夜，隐隐平湖四接天。
枕底涛波蓬上雨，故将羁老到愁边。
登望湖楼
林季仲（宋代）

胡尘漠漠暗中州，无力持颠漫自忧。
花鸟相逢非昔日，不堪重上望湖楼。
馈周小姐莲蓬却寄
刘祖满（明代）

粉坠红销水殿香，西风摇动绿蜂房。也知心苦难成蜜，寄与云英捣玉霜。
杨村道中邂逅赵仁甫
吴儆（宋代）

修途转清溪，孤村带寒日。
潇潇竹间亭，意行成小立。
宾主莫谁何，悠然良自适。
俄有贵公子，胡驄摇宝勒。
下马相劳苦，呼酒道畴昔。
遂令麋鹿姿，颇为人物色。
佳实进霜坚，异酿引寒碧。
兴尽还独归，沙头寒月白。
和柯东海梅花之什
陈宓（宋代）

谁将铅粉比清真，天赋殊姿秀色匀。
只许谪仙为酒友，应呼卫玠作尘人。
悬灯不减秋冬雪，入盏先俘隔岁春。
堪笑古今同一白，诗人吟着总凝神。
被命再领冲佑有感
陆游（宋代）

残骸日益衰，晨夜抱疾痛。
地炉得微火，终日不喜动。
读书旧成癖，今但坐作梦。
未能追鸿冥，乃复分鹤俸。
风霜舍边柳，合抱皆手种。
眼中人尽非，欲话谁与共？
复雪
郭祥正（宋代）

连朝雪复雪，吾独拥红炉。樽中亦有酒，不为饥寒驱。

目前奚所忧，所忧在村墟。去年旱兼水，二税多逃逋。

十家九乏食，往往死路衢。空山嗥虎豹，深渊卧龙鱼。

飞鸟各敛翼，康庄断行车。倚门独悲歌，阳气何时舒。
晚秋送徐玑赴龙溪丞因过泉南旧里
翁卷（宋代）

卷中风雅句，名匠亦难如。
远邑亲微禄，他乡过旧庐。
程途多见菊，行李半担书。
未信文明代，无人荐子虚。
殷石溪迁居二首 其一
边贡（明代）

溪翁小隐城隅地，窈窕松窗对竹林。习静不知红日晚，避名真似碧山深。

临池野鹤陪孤立，破雪江花笑苦吟。从此凤凰台畔路，杖藜应许数相寻。
渡冰志险
严嵩（明代）

洪河冰上度，回望使人惊。寒日无朗照，哀鸿有断鸣。

垂堂孝子戒，叱驭古人情。天末风云色，萧萧送远征。
句
崔鶠（宋代）

伯鸾下吴越。
游谭田寺
蒋金部（宋代）

我爱谭田寺，短桥横碧波。数椽松竹里，静处不须多。
横山江岸
杨万里（宋代）

近船古岸不胜高，浪划涛剜似削刀。
层石层砂层腻土，僧厨蒸出栗黄糕。
闻官军掩杀城中群寇次传道韵
张纲（宋代）

未复钱塘郡，先收铁瓮城。妖星随月落，杀气逐参横。

已筑鲸鲵观，重新鼓角声。大江应好在，流恨几时平。
次韵徐南美题赵
周紫芝（宋代）

翩翩佳公子，逸气凌青云。戏写苍石姿，遂逼仇池真。

平生三昧手，举世谁与伦。清诗为披拂，警语良亦神。

一朝入双眼，二妙俱可人。
代魏徵田舍翁词
元·张乔（元代）

臣本山东农，臣诚田舍翁。
臣以隋末乱，出仕蒲山公。
蒲山愎谏自用，故臣言不用，臣计不从。
百万粮，一日尽，百万众，一夕空，力屈事去归山东。
臣义不忍弃故土，事仇充，相随西来朝真龙。
先帝不臣识，大臣不臣通。
故臣上书自请安山东。
山东归皇图，授臣洗马之职在东宫。
东宫多不德，兄弟不相容。臣教太子剪黑闼，亲元戎。
又教太子除陛下，太子不臣庸。
太子既死，先帝命臣听陛下处分，臣安敢效匹夫小谅自与逆党同。
陛下以臣尽心所事，赦臣死罪，除臣秘书，登臣政府爵位崇。
臣于是感激，时时进谏开皇衷。
陛下幸而时听臣言，以致四海太平年谷丰。
使陛下功德及尧舜则臣心喜，小有过失则臣心忡。
是以不四年中而有三代风。
陛下初年诚心听谏，故天耳聪。
今听谏不逮昔，故天耳聋。
往以未治为忧，故人心悦。
今以既治为安，故威德隆。
往日用臣言，赐臣以黄金瓮。
天厩骢，辍殿材构臣屋与墉。
今日以人言仆臣墓碑，停臣子婚，为惠胡不终。
喜臣则谓臣妩媚，恶臣则詈臣田舍翁。
陛下不宜以喜怒毁誉损厥躬。
臣荐侯与杜，谓其才略雄，臣岂阿党预知其终凶。
臣录谏疏草，前后三百封。欲使后世知陛下，能听谏，致时雍。
岂欲卖直归过为己功，避嫌焚草徒足恭。
臣幸而身先朝露，使臣不幸，恐不免随比干，侣龙逢。
独不记臣言良与忠，胡为乎会须杀此田舍翁。
田舍翁，岂畏死，但惜陛下既杀张亮，又诛刘洎，剪刈大臣如刈蓬。
臣不愿陛下祠少牢，立仆石，但愿陛下养气质，除内讧，毋以喜怒存诸胸。
大臣无灾帝德穹，社稷无虞王业鸿。
千秋万岁为唐宗，老臣不讳田舍翁。
于乎，老臣不讳田舍翁。
洛城秋砧
徐凝（唐代）

三川水上秋砧发，五凤楼前明月新。

谁为秋砧明月夜，洛阳城里更愁人。
次韵酬楚兴三颂 其二 答施衣
沈辽（宋代）

给孤长者寻常有，应供如来不易逢。二施本无差别理，莫论庭柏与庭松。
戏赠表兄崔秀才
权德舆（唐代）

何事年年恋隐沦，成名须遣及青春。

明时早献甘泉去，若待公车却误人。
洞房怨
陆龟蒙（唐代）

玉锸朝扶鬓，金梯晚下台。春衫将别泪，一夜两难裁。
用畿字韵谢汪处谦先生新诗之辱 其一
唐桂芳（明代）

古今争战一秤棋，试看长安总旧畿。天地无情吾辈老，江湖有恨故人稀。

百年地僻惟耽酒，五月山寒未卸衣。咫尺城南亲舍在，白云稍稍傍檐飞。
游虎丘诗
晃逈（宋代）

饯别阊门复少留，故人邀我浣离愁。
旋沽美醖乘淦艇，急棹斜阳到虎丘。
千古剑池呀怪石，一方金地枕清流。
归时眷恋情无限，不得从容秉烛游。
晏如堂诗
谢薖（宋代）

西都执戟郎，田少家无储。虽云贫贱不戚戚，著书防患何多虞。

柴桑避俗翁，寝迹安吾庐。如何尚作贫士咏，更赋楚调长嗟吁。

乃知两贤蒿目忧世患，不如先生无目自晏如。朝哦诗千首，暮对酒一壶。

木兰能歌作行雨，但闻庞婆时诵园田居。闲携筇竹自索涂，醉或起舞嗔人扶。

幅巾深衣端可画，每叹伯时何在无人图。往日山阳徐仲车，不闻世事唯耽书。

使君早兴合堂坐，誇今弹古定自娱。徐能开口论事以难客，君当书空作字以晓徐。

吾知二人可同传，不知紬书太史今谁欤。
感春十三首
张耒（宋代）

长啸视天壤，手抚白玉琴。
一抚再三叹，谁哉知我音。
翩翩媚俗子，一仰复一沉。
灵凤翔九霄，不顾蒿下禽。
择食无果腹，贪藏有良金。
岂无得与失，两各行其心。
穷通亦有命，荣辱迭相寻。
躬耕傥未辍，聊为梁父吟。
送无作上人之四明
释行海（宋代）

天涯彼此一闲身，同看梅花几度春。
寒怕山川行色近，夜围灯度别情真。
君还西上当何日，我欲东归示有因。
乡社只今寥落甚，岂堪相送老成人。
弄珠楼•弄珠楼宴集，赠陆嗣端司马 自度曲
沈谦（清代）

烟涛万顷，看九龙、奔赴弄珠楼。重帘高枕，水天日夜悠悠。

白雁风驱，黄花露濯，描画十分秋。莫负佳人劝饮，玉杯似手。

翠蚁香浮。

搔头。灯前敲断，应为节轻讴。星移物换，沦亡古迹难求。

锦障催诗，红衣扶醉，改席上兰舟。嘱付青衫司马，襟怀磊落，漫学江州。
送丁玉夫舍人谪晋安州判
程敏政（明代）

池上人如许，怜君万里行。蛮方风土异，客路旱尘生。

一饭皆君赐，孤吟足宦情。到询前给事，应续旧题名。
梅花集句 其一七一
李龏（金朝）

旧国迷江树，羞将泪对花。老魂招不得，明月落谁家。
送刁节推归江南此君辟孙并州幕府府罢遂弃官 其一
刘攽（宋代）

长平幕府可张罗，谁见当时宾客多。还有任安如砥柱，故山归卧恣颓波。
题半山寺壁二首
王安石（宋代）

我行天即雨，我止雨还住。
雨岂为我行，邂逅与相遇。
暮雨
彭汝砺（宋代）

暮雨忽随江上舟，寒风彷佛转清秋。兴随烟月成千首，醉忤莺花长四愁。

不系可怜波上叶，忘机应喜海边鸥。一声画角吹魂梦，散落淮天晓未收。
菩萨蛮·霜风渐入龙香被
周密（宋代）

霜风渐入龙香被。夜寒微涩宫壶水。滴滴是愁声。声声滴到明。梦魂随雁去。飞到颦眉处。雁已过西楼。又还和梦愁。
听弹归去来辞
潘玙（宋代）

渊明昔赋归去辞，后世寄声焦桐丝。
先生弹罢和者谁，春山花落啼子规。
法云寺银杏
全祖望（清代）

太傅堂前樾荫奇，遥临江树影参差。
飞柯未展长驱志，老干犹疑左次旗。
魂逐八公山上草，恨留召伯埭前枝。
佛灯黯淡留馀侗，不异桓伊奏笛时。
感怀 其四
厉志（清代）

憔悴徒为杞国民，托根江渚逐风蘋。惟将白发争歧路，转忆青风多故人。

儿女且休萦梦思，乾坤倘复寄閒身。霞光晚翠茏葱外，苦自沈吟谁问因。
次韵昌甫所题唐宋诸贤画像石刻 其四
韩淲（宋代）

唐人楷法今人少，笔数当年虞与欧。想见临池池水黑，恨无身世与同游。
春怀六首怀方侯也 其一
孙绪（明代）

春风拂衡茅，春云满郊墅。柴门日反关，幽禽相对语。

美人天一方，兰蕙谁同处。直北望蓨城，空庭久延伫。

枯槁沐恩波，漳河深几许。何日短檠灯，永夜话心膂。
诉衷情·长桥春水拍堤沙
仲殊（宋代）

长桥春水拍堤沙。疏雨带残霞。几声脆管何处，桥下有人家。宫树绿，晚烟斜。噪闲鸦。山光无尽，水风长在，满面杨花。
上丹霄
刘志渊（金朝）

正阳生，归癸地，气沉沉。产阴阳、偃月中心。化形龙虎，应时交媾不须擒。共成三体，长黄芽、香满乾＊。音寻鼎也性如珠，心如月，怀如玉，体如金。显九阳、绝尽纤阴。本来实相，应机隐显鬼神钦。太虚同量，莹无尘、跨古腾金。
次令衿游玉壶高咏十绝·解衣磐
席羲叟（宋代）

林宗乌帻任欹倾，缓带荷风拂面清。
城市轮蹄闹如织，飘然从此便登瀛。
夜雨寄北
李商隐（唐代）

君问归期未有期，巴山夜雨涨秋池。
何当共剪西窗烛，却话巴山夜雨时。
不寐
陈琏（明代）

客梦初回酒正醒，揽衣行步月华明。心怀桂玉思乡土，身寄江湖忆弟兄。

桂子风清秋满树，藕花露冷夜三更。自怜天上灵槎远，时见银河几曲横。
闻钱道士与越守穆父饮酒，送二壶
苏轼（宋代）

龙根为脯玉为浆，下界寒醅亦漫尝。
一纸鹅经逸少醉，他年鹏赋谪仙狂。
金丹自足留衰鬓，苦泪何须点别肠。
吴越旧邦遗泽在，定应符竹付诸郎。
送董炎震归攸县
乐雷发（宋代）

千菊溪头话别情，君行我住两伶俜。
山中有酒招元亮，石上无禾养百龄。
狼尾屋低苔漠漠，龙须菜长水泠泠。
故乡语燕应堪听，莫放扁舟过洞庭。
送人入夔州二首 其一
陈恭尹（清代）

欲折梅花寄一枝，送君犹觉挂帆迟。巫山巫峡三千里，春雪春风是到时。
次韵赵希元忆处州梅花
邹浩（宋代）

万花头上占天工，得意开时斗未东。破月麝脐来馥郁，横烟玉树净玲珑。

暖归故蕊应欺雪，人在他乡正御风。借问殷勤动诗兴，忘机争似鹿皮翁。
偈颂七十六首
释子益（宋代）

一槌便就，颟颟顸顸。
不假一槌，无端无端。
忙里工夫闲处觅，闹中消息静中观。
五月六日晴芮君节卞西仲诸友来泛蒲和韵
仇远（元代）

端午凄凉雨压城，忽然端六报新晴。
素衣尘暗行人老，绿树阴新曙日明。
倦眼冥冥浑似雾，忧心悄悄只如酲。
楷杼荐酒犹堪醉，杏子微酸尚带生。
谒敬亭祠
张耒（宋代）

古庙依山麓，开门石磴深。
疏林归鸣鸟，野殿宿寒阴。
落日鱼盐市，丰年箫鼓音。
我来无所祷，壁宇叹尘侵。
己酉上元后赠刘子才
杨万里（宋代）

书台城西幽绝处，古木排霄草荒路。空斋深夜四无人，维予二人听春雨。

我如病鹤子茁兰，长幼不同同少年。闻子诵书金应玉，看子落笔山飞泉。

别来几何如昨日，我老过前子非昔。来年裹砚试集英，侧耳胪传第一声。
香阴
通润（明代）

山中多药苗，往往发香气。不知采药人，曾嗅此香未。
答惠洪问住山 其一
释怀志（宋代）

万机俱罢付痴憨，踪迹常容野鹿参。不脱麻衣拳作枕，几生梦在绿萝庵。
送刑部叶郎中出牧姑苏
宋庠（宋代）

星纪吴开国，云司汉望郎。
新陪豹尾乘，便袭虎头囊。
竹箭分兵契，钟官办使装。
苑莺留祖席，江鹤避归樯。
世往高台露，春馀野径香。
欲知民乐意，讼树接维桑。
送羽林陶将军
李白（唐代）

将军出使拥楼船，江上旌旗拂紫烟。万里横戈探虎穴，

三杯拔紫舞龙泉。莫道词人无胆气，临行将赠绕朝鞭。
送宗都运廷威之长芦
顾清（明代）

我家东海居，目击鹾丁苦。民劳莫如农，衣食自王土。

输官赢斗升，小大得濡喣。溟沙列万灶，勺合尽官府。

肩箱入连仓，私鬻剪为虏。燎薪与募直，一一挂文簿。

商课或不充，输钱为市补。缗镪非天坠，贸易复何所。

不应为法初，乃尔自相牾。公私两煎迫，称贷日旁午。

穷年困炎歊，肉尽继肝膂。坐令兼并徒，旦暮收拾伍。

微文牵积弊，鱼烂不可举。常思桑孔意，宁料遽如许。

必逢忠爱士，重为整机杼。宗君沧州行，倚任切当宁。

北南虽殊风，物久理同蛊。执炎思冷风，久亢觊霖雨。

便文止须臾，垂名动千古。予言未可穷，君行念靡盬。
句
王琪（宋代）

陇雁半惊天在水，征人相顾月如霜。
拟九颂 其五 石林
程公许（宋代）

貌棱层兮心洁贞，玉韫质兮金作声。芙蓉冠兮独立，佩宝璐兮缤纷。

胡拳拳兮石友，期岁晚兮相守。瞠俗眼兮老丑，自心知兮坚久。

彼平泉兮森离立，纷品第兮罗甲乙。吾何嗜兮狷介，宁与汝兮同癖。

琴书兮左右，龟鹤兮前后。觌面兮峥嵘，忘言兮一笑。

泰山兮非大，拳石兮非小。体无不具兮，性何不有。

岩岩兮层霄，蔼肤寸兮泽九州。时卷舒兮为世，亘古今兮独超。
江山游览诗同长兄勉中赋
姜实节（清代）

北固横天堑，登高杖短筇。马嘶残梦月，鸦避落帆风。

草木春城外，江山战垒中。孙刘饶往迹，流览意无穷。
简寂观
邓剡（宋代）

一迳两山合，迢迢入青空。
前横交剑流，后倚叠云屏。
平生三笑图，此日丹元庭。
双瀑隐如画，可玩不可听。
东瀑更飘洒，珠玑落青冥。
丹井久湮芜，蜕骨何由灵。
何年老鹤归，松桧语丁宁。
苦竹不肯笋，知此味甘馨。
秋深石坛冷，液液枕参横。
致爽轩
赵汝愚（宋代）

浓阴夹道水流渠，吹尽残花不复馀。唯有范家千亩竹，青青依旧色侵书。
题马当山鱼望亭四首右陆鲁望
黄庭坚（宋代）

笠泽道人高古，文章白发萧条。
欲问勒铭遗墨，应书水府鲛绡。
南乡子
荣諲（宋代）

江上野梅芳。粉色盈盈照路傍。闲折一枝和雪嗅，思量。似个人人玉体香。

特地起愁肠。此恨谁人与寄将。山馆寂寥天欲暮，凄凉。人转迢迢路转长。
友人栽莲踰夏无花携酒雅观屡约屡移用韵戏之 其一
区元晋（明代）

载酒看花屡约移，种花徒早恨花迟。东风未必靳颜色，为报明朝着意吹。
过临平二首 其二
汪藻（宋代）

睡起凉生岸，钩帘坐小窗。麦风能起柁，梅雨不鸣江。

往事心长折，归涂影自双。依然蒲柳地，人老故先降。
木犀
方岳（宋代）

叶叶寒清粟粟黄，何年月斧落吴刚。
秋风误到人间世，幽壑难藏天上香。
渺立尘氛群玉府，独餐沆瀣碧云乡。
生来不并凡红紫，合在蟾蜍蚬滴旁。
春日
何耕（宋代）

唇齿辅车势，坤维井络方。
只宜花柳盛，莫遣鸟鱼忙。
陇麦无由食，边筹是可防。
出言还有禁，忍泪下成行。
雨中花（按调乃满路花）
袁去华（宋代）

江上西风晚。野水兼天远。云衣拖翠缕，易零乱。见柳叶满梢，秀色惊秋变，百岁今强半。两鬓青青，尽著吴霜偷换。

向老来、功名心事懒。客里愁难遣。乍飘泊、有谁管。对照壁孤灯，相与秋虫叹。人间事，经了万千，这寂寞、几时曾见。
病中早春
白居易（唐代）

今朝枕上觉头轻，强起阶前试脚行。膻腻断来无气力，

风痰恼得少心情。暖消霜瓦津初合，寒减冰渠冻不成。

唯有愁人鬓间雪，不随春尽逐春生。
书感
周祚（唐代）

黔首播百谷，上天苦少雨。
乾风吹白日，浮云不得聚。
桔槔声转促，炎热势未已。
去年患旱魃，龟坼竟千里。
百姓饥饿死，白骨弃荆杞。
尚闻边鄙上，胡人越辽水。
杀气暗代北，军士极罢靡。
供给讵千金，取用动倍蓰。
斯民足痛哭，国务吾安理。
徬徨烈士肠，呜悒向邻里。
何能控蛟龙，一起长江底。
时复驱熊罴，奋勇效战士。
戎轩自有律，天道终相倚。
忆昔掖垣日，殊恩惭亦屡。
每坐清梧阴，时对黄扉启。
归卧越江乡，五见垂杨树。
宸霄日回首，凤阙谁同语。
贤俊盈天下，所望非一二。
常恐负初心，涕泪中夜起。
梅坳题石 其二
简耀（明代）

河汉桥成怅别离，萦怀到处忆蛾眉。舞疑蝶粉翻花径，曲似莺簧唤柳枝。

妆匣半留新翡翠，镜台犹冷旧胭脂。可怜艳骨埋香土，莫惜黄金买篆碑。
晚自北港泛舟还家
陆游（宋代）

舒啸蓬笼底，经行略彴西。
水深鹅唼草，雨细犊掀泥。
醉倚乾坤大，闲知物我齐。
衡门触冠过，聊得赋幽栖。
拟古
黄庚（元代）

畹中有幽兰，风露饱清抱。
含章不求闻，坐见九秋老。
夫君日已远，佩饰为谁好。
何如斂余芳，山林养枯槁。
昭文王相公出镇青社
宋祁（宋代）

西汉无双彦，中兴第一流。
二篇应商梦，七圣首轩游。
昔会光华应，时当物色求。
从容赐官笔，都穆润缇油。
芝押兼泥熟，鳌峰驾浪浮。
扪天陪累{左石右感}，敲鼎识掊钩。
帝欲中阶正，公参九庙谋。
危言天下事，坐胜幄中筹。
斤斤宣嘉绩，岩岩树壮猷。
异时思大冶，此日咏崇邱。
承弼图勋盛，蕃宣席宠优。
均劳九州伯，重序富民侯。
真庙方凭几，祗宫奉委裘。
扶天八柱正，披日五云收，
尧后除凶代，周王访落秋。
尽归千里马，无复少阳牛。
熙縡官咸事，端朝茹不柔。
兜烽閒塞警，财饵抚夷酋。
再侍钦柴祭，仍赓筑瓠讴。
奉承汤恤祀，力赞禹勤沟。
国赖萧公画，言无赵孟偷。
深恩及行苇，和气蔼鸣球。
几欲辞名遂，何尝为智忧。
屡居移病苦，连赐上尊醅。
敦免深慈扆，猗违动邃旒。
坐槐聊罢府，剖竹更为州。
昼锦贪过里，晨装趣戒驺。
邳垠访祠石，稷下按行楸。
列第今容驷，横川本是舟。
娱宾罗鼎食，坐阁便巾{鞲革换巾}。
故事南宫在，沨歌北海流。
人祈卫武岁，三入对王休。
奉和圣制过温汤
郑义真（唐代）

洛川方驻跸，丰野暂停銮。汤泉恒独涌，温谷岂知寒。

漏鼓依岩恒，相风出树端。岭烟遥聚草，山月迥临鞍。

日用诚多幸，天文遂仰观。
送刘仁规
裘琏（清代）

明月照残孤客梦，寒砧捣尽万山秋。欲知别后相思处，落叶飞鸿送远舟。
拥炉
陆游（宋代）

睡少人人笑老生，拥炉孤坐欲三更。
月移西去失花影，风自北三传漏声。
凫鼎煎茶非俗物，雁灯开卷惬幽情。
兴三自喜犹强健，一纸清诗取次成。
相和歌辞。江南曲
丁仙芝（唐代）

长干斜路北，近浦是儿家。有意来相访，明朝出浣纱。

发向横塘口，船开值急流。知郎旧时意，且请拢船头。

昨暝逗南陵，风声波浪阻。入浦不逢人，归家谁信汝。

未晓已成妆，乘潮去茫茫。因从京口渡，使报邵陵王。

始下芙蓉楼，言发琅邪岸。急为打船开，恶许傍人见。
寓兴呈崔员外诸公
武元衡（唐代）

三月杨花飞满空，飘飖十里雪如风。

不知何处香醪熟，愿醉佳园芳树中。
秋夕会友
姚系（唐代）

倦客易相失，欢游无良辰。忽然一夕间，稍慰阖家贫。

白露下庭梧，孤琴始悲辛。回风入幽草，虫响满四邻。

会遇更何时，持杯重殷勤。
绩溪寨口
沈与求（宋代）

青嶂插天堑，白水翻地轴。回环壮哉县，不许飞鸟触。

往年羽书壮，盗发清溪曲。先声杂妖幻，馀党萃符祝。

控攘最旁近，被害良惨毒。聚落烬烟空，生齿涂炭酷。

岂无山川险，会有法令束。百年不用武，骈领甘此辱。

至今风雨夜，犹闻鬼群哭。遗俗感旧愤，禦盗勇气足。

大儿佩刀剑，小儿利锋镞。老翁筋力衰，奋挺怒张目。

营寨人自戍，不待官期促。矧今杀气横，洒涕国步蹙。

豺狼据道路，虎兕出林谷。傥持复雠心，公战图报国。
蜂
卫宗武（宋代）

为巢倒悬树，窍窍自成房。
螫人虽有毒，终为人所伤。
过立节吊袁紫烟将军
王余佑（清代）

一世英雄气，萧条何处归。龙精埋地血，马革绣苔衣。

空忆频阳卧，难筹即墨围。遥凭宿草墓，雨泪不胜挥。
复闻杜鹃
李吕（宋代）

忆到旴江闻子规，五更自在劝人归。
而今俄起莼鲈念，不为山禽说是非。
即事
俞桂（宋代）

薄薄轻轻寒露雨，微微飒飒早秋风。
小舟办了松江去，占取三高作钓翁。
依韵和圣俞见寄
欧阳修（宋代）

与君结交深，相济同水火。
文章发春葩，节行凛筠笴。
吾才已愧君，子齿又先我。
君恶予所非，我许子云可。
厥趣共乖时，畏涂难转輠。
道肥家所穷，身老志弥果。
每嗟游从异，有甚樊笼锁。
天匠染青红，花腰呈袅娜。
苟能杯酌同，直待冠巾堕。
无欺校雠贫，盐米尚余颗。
鹧鸪天·晚岁躬耕不怨贫
辛弃疾（宋代）

晚岁躬耕不怨贫，只鸡斗酒聚比邻。都无晋宋之间事，自是羲比以上人。
千载后，百篇存。更无一字不清真。若教王谢诸郎在，未抵柴桑陌上尘。
闻虏人败于柘皋作口号十首 其三
庞谦孺（宋代）

文武宣和盛两班，当时都道取燕山。三京随手残烧尽，今日谁迎二圣还。
农事
郭祥正（宋代）

三岁悲农事，官仓亦已贫。敕书虽赦狱，恩泽未苏民。

南国供输大，中宵涕泗频。一心随草木，无复念沉沦。
赠吏部尚书建安郡正肃吴公挽辞三首
苏颂（宋代）

畴昔商楹梦，吁嗟鲁凤衰。
清朝桡隆栋，多士失元龟。
坟阙开京壤，帷旌出洛师。
孤生怀旧感，西望涕交颐。
闻亲征一首
刘一止（宋代）

十万貔貅同日出，君王英武古无双。而今将士争豪甚，为报胡儿莫觑江。
慈竹
乐史（宋代）

蜀中何物灵，有竹慈为名。
一丛阔娄处，森森数十茎。
长茎复短茎，枝叶不峥嵘。
去年笋已长，今年筍又生。
高低相倚赖，浑如长幼情。
孝子侍父立，顺孙随祖行。
慈爱必孝顺，根枝信天成。
吾闻唐之人，孝行常忻忻。
郓州张公艺，九世同一门。
大帝闻其名，衡茅降至尊。冯宿卬岁时，
随父庐祖坟。父子相随孝，
灵芝特地春。北海吕元简，
四世为家主。以至牛马羊，
异母皆相乳。虞乡董恭直，
鞠养诸孤遗。鸲鹆与鸦鹊，
同巢而共枝。孝行动天地，
鸟兽皆随时。又闻猓然兽，
死不相弃离。暾{左虫右禺}与鲛鱼，
子母长相随。兽面而人心，此兽信有之。兽心而人面，其人诚可悲。
李钧为侍御，弃母在温州，
母因殍饿死，甘旨何悠悠。
光禄李玕者，亦是斯人流。
有母不侍养，异居经千秋。
唐家法网宽，贷死流遐陬。
崔湜为侍郎，天子赐瓜香。
携归与爱妾，老母不得尝。
一旦恶贯盈，杀之於路傍。
越公钟绍京，至孝何殊常。
少时得果瓜，先解进高堂。
长大遇玄宗，荣华不可当。
孝者名常新，逆者污人伦。
人既不如竹，乃是一埃尘。
夫为人子者，莫若事尊亲。
夫为人父者，莫若教儿孙。
积善与行孝，可以立其身。
我愿移此竹，栽於率土滨。
使彼行人见，皆为慈孝人。
游仙词三十三首
王镃（宋代）

瑶阶晴日弄轻红，扫地湘童立晓风。
金锁沉沉春洞寂，玉琴声出落花中。
永昭陵挽词三首
欧阳修（宋代）

干戈不用臻无事，朝野多欢乐有年。
便坐看挥飞白笔，侍臣新和◇梁篇。
衣冠忽见藏原庙，箫鼓愁闻向洛川。
寂寞秋风群玉殿，还同恍惚梦钧天。
谢灵运诗云中为天地物今成鄙夫有取以为韵遣兴作十章兼寄云叟 其九
李彭（宋代）

灌园如结庐，畦蔬如养雏。敏耘斯易壮，稍堕或攘羭。

卖菜厌求益，得酒聊歌呼。醒来北窗下，解衣诵潜夫。
赠毋丘荆州诗
杜挚（两汉）

鹄飞举万里，一飞翀昊苍。
翔高志难得，离鸿失所望。
代寿韩平原
刘过（宋代）

宇宙之间物物春，戚疏曾不间陶钧。
裔分裴皞东西眷，谊笃嗣宗南北邻。
中令诸孙难遍识，栖筠俗子老堪亲。
试捐内举拘挛迹，无异平原十九人。
别小女
郑獬（宋代）

一别寸肠破，再别玄发衰。
人生无百年，那堪长别离。
万事从委蜕，漆园真诞辞。
去去复何言，东风双泪垂。
张小圃学使以重刊秀野堂本韩诗见贻赋谢
孔宪彝（清代）

平生尊韩公，梦寐每若见。学诗名吾斋，古来宝李汉。

侧想秀野堂，苦心事摩研。精本世罕求，日久或漫漶。

嘉惠重开雕，朱墨何璀璨。流传贵有人，欣复归使院。

我登文海堂，获此剧欢忭。篷窗日吟诵，客路消午倦。

窃谓公文章，流派实淹贯。光焰万丈长，已导欧苏先。

寻源共追溯，乌能得涯岸。性情得所近，学焉志吾愿。

拜嘉多余珍，此惠实所冠。
继韩尚书春日舟行韵
杨冠卿（宋代）

河水拍堤清且涟，堤联南陌与东阡。
浮家泛宅苕溪路，老却春光又一年。
苦竹行
曾季貍（宋代）

碧草送春晚，绿阴迎夏凉。
轻风摇细麦，浅水出新秧。
岁月催人老，田园引兴长。
一廛如可办，吾亦学耕桑。
还东山洛上作
岑参（唐代）

春流急不浅，归枻去何迟。愁客叶舟里，夕阳花水时。

云晴开螮蝀，棹发起鸬鹚。莫道东山远，衡门在梦思。
塞下
司空曙（唐代）

寒柳接胡桑，军门向大荒。幕营随月魄，兵气长星芒。

横吹催春酒，重裘隔夜霜。冰开不防虏，青草满辽阳。
拟古
黄庚（元代）

骊龙有明珠，奇气久磅礴。
一为鲛人采，夜半泣海若。
到宝谅难鲛，珍藏思远托。
如何贱所贵，用之以弹雀，
弹雀亦何惜，一去恐流落。
登楼
张舜民（宋代）

繁华盖尽一时间，烟雨濛濛气象閒。
今日登临何所似，慈恩塔上望南山。
曹参庙
李复（宋代）

百战皆收第一功，几回旁叹泣良弓。
白头始识人间事，归向东州问盖公。
呈介之
孔平仲（宋代）

铁面嵚岩鬼亦惊，世间儿女敢相轻。文章自古传周燮，德行当时贵灭明。

四海生灵虽帖泰，两边豺虎尚纵横。胸中久畜平戎策，不日敷施报太平。
北珠怨
方回（元代）

北方有奇蚌，产珠红晶荧。
天鹅腹中物，万仞翔冥冥。
此贪孰能致，俊鹰海东青。
钩戟为爪喙，利刀以为翎。
采之肃慎氏，扶桑隔沧溟。
无厌耶律家，苛取不暂停。
中夏得此珠，艳饰生芳馨。
辽人贸此珠，易宝衔□軿。
东夷此为恨，耻罍嗟罄瓶。
渡兵鸭绿水，犁扫黄龙庭。
夹山一以灭，河朔无锁扃。
幽燕及淮江，赤地战血腥。
徒以一珠故，百亿殃生灵。
两国失宗社，万乘栖囚囹。
旅獒戒异物，圣人存为经。
徒以一珠故，天地生虫螟。
此事有本原，獾郎柄熙宁。
力行商君法，诡勒燕然铭。
延致众奸鬼，坏败先乾廷。
焉得致渠魁，轘裂具五刑。
钟山有遗瘗，漾这江中泠。
我作北珠怨，哀歌谁忍听。
相和歌辞。张静婉采莲曲
温庭筠（唐代）

兰膏坠发红玉春，燕钗拖颈抛盘云。城西杨柳向娇晚，

门前沟水波潾潾。麒麟公子朝天客，珮马珰珰度春陌。

掌中无力舞衣轻，翦断鲛绡破春碧。抱月飘烟一尺腰，

麝脐龙髓怜娇饶。秋罗拂衣碎光动，露重花多香不销。

鸂鶒胶胶塘水满，绿萍如粟莲茎短。一夜西风送雨来，

粉痕零落愁红浅。船头折藕丝暗牵，藕根莲子相留连。

郎心似月月易缺，十五十六清光圆。
华山云台观题希夷先生陈抟影堂
张方平（宋代）

林壑云深接玉泉，松斋闭息辄经年。一无标致惟随俗，别有真机在指玄。

诏板尝延清暑殿，诗筒时到华阳川。蜕形虽在张超谷，粟粒珠中自在天。
游仙诗 其二
欧主遇（明代）

苏耽二百年，一归号城郭。倾曦与颓魄，焉□□□□。

三山故迢递，九霄何寥廓。委怀辟谷仙，丹砂不求获。

推分与天游，餐和长年药。忽闻吹玉笙，驾来缑山鹤。
绿竹堂独饮
欧阳修（宋代）

夏篁解箨阴加樛，卧斋公退无喧嚣。
清和况复值佳月，翠树好鸟鸣咬咬。
芳尊有酒美可酌，胡为欲饮先长谣。
人生暂别客秦楚，尚欲泣泪相攀邀。
况兹一诀乃永已，独使幽梦恨蓬蒿。
忆予驱马别家去，去时柳陌东风高。
楚乡留滞一千里，归来落尽李与桃。
残花不共一日看，东风送哭声嗷嗷。
洛池不见青春色，白杨但有风萧萧。
姚黄魏紫开次第，不觉成恨俱零凋。
榴花最晚今又拆，红绿点缀如裙腰。
年芳转新物转好，逝者日与生期遥。
予生本是少年气，瑳磨牙角争雄豪。
马迁班固自歆向，下笔点窜皆嘲嘈。
客来共坐说今古，纷纷落尽玉麈毛。
弯弓或拟射石虎，又欲醉斩荆江蛟。
自言刚气贮心腹，何尔柔软为脂膏。
吾闻庄生善齐物，平日吐论奇牙聱。
忧从中来不自遣，强叩瓦缶何譊譊。
伊人达者向乃尔，情之所锺况吾曹。
愁填胸中若山积，虽欲强饮如沃焦。
乃判自古英壮气，不有此恨如何消。
又闻浮屠说生死，灭没谓若梦幻泡。
前有万古後万世，其中一世独虭蟧。
安得独洒一榻泪，欲助河水增滔滔。
古来此事无可奈，不如饮此尊中醪。
彭城道中
黄任（清代）

天子依然归故乡，《大风歌》罢转苍茫。当时何不怜功狗，留取韩彭守四方。
游小金山 其三
陈道（明代）

砥柱鲸波迥不群，晓光春色隔溪分。长公日月黄扉晚，陀院秋风白发纷。

山阁晴峰云欲冷，帆樯迷望水空沄。遗踪不逐风烟散，随处天涯可借君。
咏华林书院
黄夷简（宋代）

桐轩潇洒远尘机，伯始英风世不衰。
千亩自封轻渭叟，五经同不重宣尼。
衣无常主门多义，仓有余粮俗共熙。
仁智眼前从所乐，利名身外更何思。
琴清善召云中鹤，床稳高蓍叶上龟。
茶煮玉泉僧至日，酒萏金蚁菊芳时。
往来虚席宾朋盛，朝暮过堂子弟奇。
万卷诗书归腹箧，地仙踪迹少人知。
江城子（萍乡王圣俞席上作）
侯置（宋代）

萍蓬踪迹几时休。尽飘浮。为君留。共话当年，年少气横秋。莫叹两翁俱白发，今古事，尽悠悠。

西风吹梦入江楼。故山幽。谩回头。又是手遮，西日望皇州。欲向西湖重载酒，君不去，与谁游。
和梁签判颍州西湖十三题·飞盖桥
苏颂（宋代）

朱桥矗矗两园间，湖水平时柳可攀。
车马等间湖上去，游人常踏月中还。
游淡山岩
彭从虎（宋代）

竹苞未剪山虽幽，福庭胜概难穷搜。天公念此久闭塞，密召五丁诒厥谋。

巽维一夕启邃窦，光圆瓮牖端相侔。方床翠屏广罗列，药臼香山深抉锼。

道人振锡蟒潜遁，处士化石岩中留。训狐昨夜又鸣报，果是五马今朝游。
赠家子范明经
林占梅（清代）

相逢一笑大瀛东，况复龙田谱序同。慧业生从金粟影，神姿清比玉兰丛。

直倾三峡文波阔，横扫千人笔阵雄。他日端门看缓辔，诗章早上御屏风。
好事近（岩桂）
曹冠（宋代）

蟾苑桂飘香，雅称＿娥珍惜。吹下一丛仙种，伴秋光岑寂。

金风玉露嫩凉天，造化有消息。醉赏绿云金粟，媚枝头月色。
春色
强至（宋代）

浅深花面染，来去柳边浮。
雨气那能洗，年光亦共流。
浓浓交野绿，拂拂上朱楼。
转恐纷华眼，萧条不爱秋。
和阎都官九月十三日夜对月是夕某与子华圣俞如晦会饮君谟所
刘敞（宋代）

秋霖恣淫溢，后土无时乾。忽惊浮云尽，更觉天宇宽。

凉月如白璧，飞来青冥端。众星稍灭没，惊鹊自盘桓。

兴发思远游，惜无凌风翰。聊寻故人家，呼酒浇肺肝。

适与二三子，四座俱解鞍。意合心同赏，百觞不辞难。

玩古验汉魏，舞姝试邯郸。诙谐杂谣语，大笑倾衣冠。

足为一时乐，未悟清夜阑。每至绝倒处，恨君不获观。

明发得新诗，照人莹琅玕。又知共兹玩，正若相从欢。

君本青云人，淹留尚郎官。旷怀不自屑，遇景宴且般。

古来悲秋士，局促宋与潘。相望如辕驹，岂足为君叹。
湘江
叶菁（明代）

湘江周遭远近山，竹枝犹染昔时斑。红梅关外家千里，黄鹤楼前月一弯。

客况那堪花落候，瓜期应待雁初还。渔人江上数声笛，却笑游踪尚未閒。
楝花
董嗣杲（宋代）

吹将二十四番愁，锦样群芳逐急流。
风信到花春自往，霜华着子晚谁收。
树攒密萼屯阴重。瓣落高枝缀藓稠。
霞外曾传香醉咏，莺莺未啭舌应柔。
清泥驿迎献王侍御
钱起（唐代）

候馆扫清昼，使车出明光。森森入郭树，一道引飞霜。

仰视骢花白，多惭绶色黄。鹪鹩无羽翼，愿假宪乌翔。
嘉熙己亥大旱荒庚子夏麦熟
戴复古（宋代）

饿喙偏生事，空言不疗饥。
谁知岁丰歉，实系国安危。
世变到极处，人心无藉时。
客来谈盗贼，相对各愁眉。
秋夜
黄庚（元代）

博山香冷夜将阑，红影摇窗灯未残。
庭树露浓花气湿，井悟风老叶声乾。
世情冷暖知心少，朋旧东西会面难。
一段客愁吟不就，无言背月倚阑干。
二月一日
孔平仲（宋代）

春时虽已半，春色犹尚浅。海上冰霰多，城中花木晚。

今朝天气始微晴，万里东风照眼明。南河截水共游赏，好约扁舟载酒行。
感旧
张良臣（宋代）

三十六陂春水绿，四十九年人事非。
杨子江头永嘉后，吴侬荡桨北人稀。
送杨艺圃之当涂
薛锦堂（清代）

皎皎当窗月，临风怯影侵。秋云三叠曲，夜雨两人心。

世路无从间，生涯何处寻。遥怜邻舍女，凄绝捣衣砧。
到妙寂寺
陈宓（宋代）

朝辞城市哄，近寺向昏黄。
步步贪山色，依依顾水光。
群鱼犹出戏，归路倦高翔。
正喜无人见，迎僧欲下堂。
自汴入都缃侄送至道口
路秀贞（清代）

欲别难言别，登舟意黯然。多情惟骨肉，往事等云烟。

岂有花常好，重逢月几圆。归家慰尔祖，或恐废餐眠。
胡枢密生辰
仲并（宋代）

秋山淡墨写千峰，辉映门阑气象中。
瑞霭亦知人意喜，华觞宁惜醉颜红。
庄椿此去几千岁，汉阁他时第一功。
试问溪头閒草木，公来无日不春风。
寄题壶山诸景十首有引 其五 悬厓耸壑
卢龙云（明代）

崇岩百丈俯芳洲，壁立当霄据上游。一任浮云自来往，巍巍巨镇古今留。
元旦吉语率成
王浩（清代）

当思湔祓玄经手，来破新年翰墨香。腾刷风云成爪觜，料量文字脱羁鞅。

庭帏永祝神明寿，彩绚欣随兄弟行。不用威名加塞上，诗坛草木仰辉光。
忆王孙 其一 重宿禄品
杨慎（明代）

落梅风里王鳞皴。牛背寒鸦过别村。樵笛声中暮霭昏。

掩重门。翠被香寒酒正温。
咏史上·项羽
陈普（宋代）

枭性狼心亦有常，青齐仍复似咸阳。
遗黎到处无余类，欲为何人作霸王。
湖阔
李群玉（唐代）

楚色笼青草，秋风洗洞庭。夕霏生水寺，初月尽云汀。

棹响来空阔，渔歌发杳冥。欲浮阑下艇，一到斗牛星。
题姜如农侍郎荷戈图
全祖望（清代）

七尺疑金铸，须眉尚俨然。茫茫亡国戚，忽忽荷戈年。

甬上曾弭节，先人辱赠笺。一军惊失守，连趼各殊天。

珍重山居誓，苍凉野哭篇。哲昆棠荫在，赐庙海隅悬。

馎饦诗无敌，蟛蜞话足传。归东聊堕马，哭弟几摧弦。

族未零王葛，居胡变海田。清高肃遗像，感槩望遥阡。

式里重思旧，披图愿执鞭。可怜廿四气，早已化云烟。
奉酬中书相公至日圆丘摄事合于中书后阁宿斋移止…之作
崔曙（唐代）

典籍开书府，恩荣避鼎司。郊丘资有事，斋戒守无为。

宿雾蒙琼树，馀香覆玉墀。进经逢乙夜，展礼值明时。

勋共山河列，名同竹帛垂。年年佐尧舜，相与致雍熙。
春雨
刘子翚（宋代）

暝色春朝雨，滋荣喜及时。
云昏遥莫辨，地渴久方知。
柳岸游画歇，涛江钓舸移。
拒寒须把酒，病骨况支离。
少保张公挽词三首 其二
孙觌（宋代）

平土疏新渥，湛恩洞九泉。印悬金斗大，冠珥玉蝉连。

坠剑今亡矣，鸣珂尚宛然。风流春月柳，无复似当年。
颂古十七首 其三
释道行（宋代）

用尽自己心，笑破他人口。八角磨盘空里走，金毛师子变作狗。
山中即景
游酢（宋代）

翠霭光风世界，青松绿竹入家。
天外飞来野鸟，涧中流出桃花。
寓止观中因抒感怀
刘延坚（唐代）

伯阳宫馆好烟霞，知换浮生几岁华。虽访灵芝身不远，未逢真诀道还赊。

玉清难测无穷景，金露能摧有限花。南待总抛荣辱了，始应亲近得仙家。
挽东莱先生
杨诚之（宋代）

宇量诸公上，声名一世宗。
平生无一愧，度外有兼容。
绠断一寻井，萝枯百尺松。
纷纷湖海士，末路更谁从。
赠汉阳辅录事二首
李白（唐代）

闻君罢官意，我抱汉川湄。借问久疏索，何如听讼时。

天清江月白，心静海鸥知。应念投沙客，空馀吊屈悲。

鹦鹉洲横汉阳渡，水引寒烟没江树。南浦登楼不见君，

君今罢官在何处。汉口双鱼白锦鳞，令传尺素报情人。

其中字数无多少，只是相思秋复春。
鼓
李峤（唐代）

舜日谐鼗响，尧年韵士声。向楼疑吹击，震谷似雷惊。

仙鹤排门起，灵鼍带水鸣。乐云行已奏，礼曰冀相成。
咏史诗。博浪沙
胡曾（唐代）

嬴政鲸吞六合秋，削平天下虏诸侯。

山东不是无公子，何事张良独报仇。
西江月·妙本三元真火
高道宽（元代）

妙本三元真火，收来锻炼成丹。药全二百四十元。颗颗圆明体现。丹里红霞缭绕，丁公食了飞仙。黄房睡觉总无言。方始婴儿才恋。
武昌怀古十咏·江汉亭
白玉蟾（宋代）

西风黄叶满秋城，水鸟飞无沙碛腥。
淮浪白如头似白，沔山青与眼俱青。
何人得见莲花女，此地空余江汉亭。
一自郑生双佩断，幽情渺在蓼花汀。
蝶恋花·萧瑟兰成看老去
纳兰性德（清代）

萧瑟兰成看老去。为怕多情，不作怜花句。阁泪倚花愁不语，暗香飘尽知何处。
重到旧时明月路。袖口香寒，心比秋莲苦。休说生生花里住，惜花人去花无主。
颂古二十八首
释道川（宋代）

师子咬人，狂狗逐块。
三十里来方始悟，何似当初莫入去。
句
赵不敌（宋代）

春山是处箨龙新，不似清凉绿笋珍。
浮远堂二首 其一
尤袤（宋代）

杖藜同上最高峰，脚力虽穷兴未穷。领略江山归眼界，尽吞淮海入胸中。
凤
丁谓（宋代）

舞穴标祥异，巢阿表盛明。灵音谐律本，綵羽应阳精。

去必翔千仞，来皆叶九成。上林堪饮啄，竹密醴泉清。
尚书郎上直闻春漏
周彻（唐代）

建礼通华省，含香直紫宸。静闻铜史漏，暗识桂宫春。

滴沥疑将绝，清泠发更新。寒声临雁沼，疏韵应鸡人。

迥入千门彻，行催五夜频。高台闲自听，非是驻征轮。
三月十七日以檄出行赈贷旬日而复反自州门至
赵蕃（宋代）

春今回首便天涯，留得芳英在物华。
野色似云閒放犊，树阴如幄暗巢鸦。
金钱满地空心草，紫绮漫郊苦菜花。
试考方言助多识，欲传名字入诗家。
中塔悟空禅院
王蔺（宋代）

重到招提恰两年，北窗风雪接衾眠。
客来休说邯郸梦，世事端知不偶然。
题江州琵琶亭
张耒（宋代）

危亭未榜名琵琶，尚有枫叶连荻花。
呜呼司马则已矣，行人往来皆叹嗟。
司马风流映千古，当日琵琶传乐府。
江山寂寞三百年，浔阳风月知谁主。
我今单舸犯江潭，往来略已遍东南。
可怜千里伤心目，不待琵琶泪满衫。
题文徵明茂松清泉图
弘历（清代）

横琴不鼓有馀情，听取潺湲弦外声。茂树嘉阴默相对，肯谈俗事拟班荆。
春日野步二首 其二
葛胜仲（宋代）

一春连雨少晴明，曳杖郊坰偶意行。妩媚花枝空溅泪，风流柳意但牵情。

长饥频觉带移眼，大笑何宁冠绝缨。北极朝廷今咫尺，穰穰寇盗莫相惊。
容州回逢陆三别
戴叔伦（唐代）

西南积水远，老病喜生归。此地故人别，空馀泪满衣。
通州顾子顾我山中临别成篇
宗臣（明代）

相思曾汉苑，相见此江城。杨柳春山细，蘼芜夜雨生。

凤题今日字，龙卧昔人名。世事孤心在，霜华两鬓惊。

艰危吾抱病，流落尔何情。作赋看霞坠，开尊对月明。

双鸿聛聣暮，尺牍广陵行。莫忘沧浪水，红尘满客缨。
谢人惠舂陵石山
胡寅（宋代）

何人蹙缩九疑山，叠映公家几砚间。
欲识神鱼閟凝湛，试看云气出孱颜。
析蒲已结根千岁，旧藓犹窥晕一斑。
举饷敢辞归载重，要将奇绝寄幽閒。
句 其三
林迥（宋代）

春晚花王在处稀，山中还信正芳菲。
南丰县南台包敏道赵伯成同游
戴复古（宋代）

笑傲南台上，东风吹鬓丝。
眼明花在处，春好雨晴时。
楼阁多临水，溪山可赋诗。
留连无尽意，故遣酒行迟。
仰思二首 其二
朱熹（宋代）

圣贤事业理难同，僭作新题欲自攻。王事兼施吾岂敢，傥容思勉议成功。
潼关使院怀王七季友
岑参（唐代）

王生今才子，时辈咸所仰。何当见颜色，终日劳梦想。

驱车到关下，欲往阻河广。满日徒春华，思君罢心赏。

开门见太华，朝日映高掌。忽觉莲花峰，别来更如长。

无心顾微禄，有意在独往。不负林中期，终当出尘网。
秋日效古有所思
毛绍龄（明代）

晓妆谁与画双蛾，湘浦秋风雁影过。江上不传芳信到，可堪明月夜来多。
贞懿皇后挽歌三首（今存二首）
窦叔向（唐代）

二陵恭妇道，六寝盛皇情。礼逊生前贵，恩追殁后荣。

幼王亲捧土，爱女复边茔。东望长如在，谁云向玉京。

后庭攀画柳，上陌咽清笳。命妇羞蘋叶，都人插柰花。

寿宫星月异，仙路往来赊。纵有迎仙术，终悲隔绛纱。
僧别峰所藏郑子声竹树图
黄镇成（元代）

空谷有佳人，连蹇岁云暮。清颜不可见，香墨在纨素。

江山澹微不，起我沧洲趣。白石隐疏篁，秋霜悬老树。

天高鸿雁稀，水落沙觜露。上人心迹空，对此了言句。

亦欲棹孤篷，云深不知处。
野步书触目
陆游（宋代）

村落初过雨，园林殊未霜。
幽花杂红碧，野橘半青黄。
飞鹭横秋浦，啼鸦满夕阳。
最怜山脚水，撩乱入陂塘。
逆风行
释居简（宋代）

大块噫气一气同，条达万汇参化工。不教扶摇转羊角，五日一吹零雨濛。

唤醒枯槁皆蒙茸，假借秋鬓回春容。后来见说兰台宫，君臣相与论雌雄。

至今雌雄无辨白，几回拟问兰台客。便从平地欲泠然，结口土囊呼不得。

坐使六月七月背汗挥老农，燥土滴作兰塘融。赫赫炎炎濯无处，积威蓄锐尽数施玄冬。

一叶东来顺流水，怒号不肯吹船尾。转船又复投西去，蓬蓬依旧从东起。

试从逆境求诸己，可容不拜飞廉赐。谨勿颠狂蹈前辙，长不鸣条伴华月。
春日无为道中
王之道（宋代）

旱甚山光暗，风颠日色微。
桑芽蝱翅小，荻笋彘肩肥。
野寺看题壁，村垆问典衣。
春容良不恶，杨柳正依依。
十二月十六日夜枕上闻雷已而大雪
张栻（宋代）

春信梅边动，雷声枕上惊。
忽看窗纸白，顿觉竹声清。
江海空余梦，壶觞起自倾。
朝来倚楼处，玉树满湘城。
春晓
司马光（宋代）

钟漏初传晓，满窗风雨寒。
东岗行可种，欹枕不成安。
岁晚喜远兄弟至书情
窦巩（唐代）

几年沧海别，相见竟多违。鬓发缘愁白，音书为懒稀。

新诗徒有赠，故国未同归。人事那堪问，无言是与非。
浣溪沙
吴灏（清代）

碧海青天夜未央。长风吹梦到咸阳。乐游原上草凝霜。

一抹残霞红胜火，半林黄叶舞秋阳。明妃曾此别君王。
题王弘邀渊明图
释妙声（明代）

江州刺史何为者，载酒邀我庐山下。乃翁在山不在酒，邂逅宁辞为君写。

远公招之不肯留，平生谁省王江州。门前五柳至今在，江边桑树水空流。
立春日乾祐县送梅花
刘敞（宋代）

终南全近蜀，春日得新梅。始信秦风是，非关越使来。

雪霙明自照，云叶薄谁裁。香重浮山露，肤清避俗埃。

众芳知远矣，独秀亦悠哉。剪綵何胜妒，严妆莫自猜。

差池鼎鼐味，旷绝栋梁材。把酒千山外，那令寂寞开。
留题小隐山书室
范仲淹（宋代）

小径小桃深，红光隐翠阴。
是非不到耳，名利本无心。
笋迸饶当户，云归半在林。
何须听丝竹，山水有清音。
冯公岭
沈说（宋代）

晓上冯公岭，艰难见客情。
雨和残叶落，身逐乱云行。
野店山腰出，秋泉石罅生。
若将世途比，此咱更为平。